[{"text_idx": "#000003", "text": "Kazetari, EiTBren berrimailea Parisen gaur egun. 2002an hasi zen euskal telebistan, eta Bruselan zen 2005ean. Brusela, Beijing, Bartzelona, Paris... kateatu ditu, eta notizia non, hantxe behar du. Horrek, bere buruari inoiz \u201ckorrespontsal ibiltari\u2019 deitzera ere eraman du Olatz Simon. Egungo egunean, telebistako albistegietan ikusi ohi dugu gure solaskidea; halaber, irratian entzuten dugu haren ahotsa. Eta, batean zein bestean, minutu erdian entzuleoi ahia eginda eskaintzen dizkigu, maistraki, gairik korapiloenen zioak."}, {"text_idx": "#000005", "text": "Zuri buruz bildu ditugun oharretan ez zegoen Berlin ez Bremenik...\nLehenik, alemaniera hobetzeko asmotan joan nintzen Berlinera. 18 urte nituen, eta bost hilabete egin nituen han. Gero, kazetaritza ikasketak Leioan egin eta, Bremenen izan nintzen Erasmusen barruan. Hantxe egin nuen hirugarren urtea, eta pixka bat gehiago."}, {"text_idx": "#000013", "text": "Minbiziak jarri zintuen alemaniera ikastera, eta alemanierak, berriz, eraman zintuen telebistara.\nHorri esker nago telebistan, bai. Esan dizut, kazetaritzako hirugarren urtean Alemanian nintzen, Erasmus egiten. Laugarren mailan, berriz, praktikak egitea zegokigun, eta nire lagun minari, ikastolako laguna eta ni bezala kazetari ikasten ari zenari, agindu nion: \u201cPraktikak egiteko eskaera bideratzeko garaian, zeuk egin eskaera nire partez, Alemanian nago eta. Lehen aukeran, jarri \u2018egunkaria\u2019; bigarrenean, \u2018irratia\u2019; hirugarrenean, \u2018telebista\u2019\u201d. Hark, berriz, brometan, \u2018telebista\u2019 jarri zuen lehen. Alemaniatik itzuli nintzen orduko, ez nuen aldatzeko modurik izan, leku guztiak hartuta zeuden-eta."}, {"text_idx": "#000015", "text": "Atzerriko berriemaile izan nahi zenuen? Horixe zenuen gogoa?\nEz, nire gogoa edo helburua zen, eta da, ikusentzuleari gauzak kontatzea. Nahiago dut hori, inori elkarrizketa egitea baino. Gainera, ezer kontatzen dudanean, badut, amaieran, hiruzpalau segundoko tartetxo bat neure ekarria egiteko. Nazioarteko berriemaile hasi nintzen, eta laster harrapatu ninduen birusak, nazioarteko korrespontsalaren birusak, esan nahi dut. Gaur egun, zaila iruditzen zait erredakziora itzultzea. Horixe gertatzen zaigu korrespontsal gehienoi, noizbait erredakziora itzulita ere, laster dugu buruan beste norabait abiatzea, korrespontsalian."}, {"text_idx": "#000017", "text": "Nork erabakitzen du zer kontatu, eta zer ez?\nNik egunero bidaltzen dizkiot aurreikuspenak hemen nazioarteko arduradun dudanari, Mikel Reparazi. Frantziako Gobernuaren deialdiak dira, edo data eta ordua dituzten beste zenbait aurreikuspen. Horrekin batera, ordea, kazetariaren \u201cgai propioak\u201d ere hortxe ditugu, inork agindu gabe erabakitzen ditugun albisteak, Euskal Herriko ikusentzuleari zuzenean eragiten ez dizkioten berriak, baina zauden tokiko gizartearen joerak, gatazkak, modak eta gainerakoak erakusten dituztenak. Adibidez, Urteberri egunaz gero, Frantzian janari lasterreko frankiziek galarazia izango dute bezeroei janaria eta edaria paper nahiz plastikozko ontzietan eskaintzea, eta, beraz, baxera berezi bat sortu behar izan dute. Horrek, nahitaez, kartoi aurrezte ikaragarria ekarriko du. Albiste horixe kontatzeko asmoa nuen, esaterako, Euskal Herrian oporretan nintzen garaian. Jakina, aurretik egin nuen albistea eta gorde nuen \u201cizozkailuan\u201d, guk esan ohi dugunez, dagokion egunean emititzeko. Eta holaxe."}, {"text_idx": "#000018", "text": "Irakurri dut, inoiz berriemaileren batek hemezortzi orduko lana ere egin duela...\nOlatz Urkiari [EITBko berriemailea Asian] gertatu zitzaion, Beijingeko Neguko Olinpiar Jokoetan... Bai, gure lana ordutegirik gabekoa da. Batzuetan, eguna lasai dator; beste batzuetan, ez dago deskantsurik. Bi irratitan jardun behar izanez gero, horixe dago. Zenbaitetan, Euskadi Irratiko Faktoria-n gara 7:00etan, eta Radio Euskadiko Ganbara-n, berriz, 10:30ean, eta, tartean, Egun on, Euskadi-n; tartean, Bulevar-en; eguerdiko albistegiak, Baipasa, Mezularia, gaueko albistegia eta kronikak, eta biharamuneko edukiak prestatzea ere eginkizun dira. Batzuetan, hala da, eta, bereziki, hauteskundeak edota ezusteko gertakariak direnean. Ez dut defendituko egunero hemezortzi ordu lan egitea, baina zenbait egunetan, tarteka, halaxe egin behar ditugu. Baina oso ezohikoa da. Hamalau ordu, aldiz, behin baino gehiagotan egin izan ditugu."}, {"text_idx": "#000022", "text": "Bartzelonan negoela, pandemia garaian Pariseko aukera sortu zen. Ordu arte, senarra zen eszedentzia eta baimen eske ibilitakoa, eta Pariseko aukera izan genuenean, bion artean hartu genuen erabakia: berak lan-murrizketarik handiena eskatu zuen, eta, gainera, asteburuko lan-txanda. Alegia, plana egin genuela esan nahi dut, familia proiektuaren barruan, biok ere geure bidea egiteko, txandaka bada ere. Familia-antolakuntza izan zen, batetik, eta senarraren eskuzabaltasuna, berriz, bestetik."}, {"text_idx": "#000024", "text": "Albistegian ari zarela, hala ere, ez daukazu nahi beste luzatzerik.\nEz, horixe da zailena, ikusi duzuna, albiste den hori, hitz gutxitan kondentsatzea: irratiko 55 segundotan, edo telebistako 40etan, notizia kontatzea. Horixe da erronka. Eta hori ondo egiteko ez dago egin eta egin beste biderik. \u201cZuzenean ari zara, eta ez zara inoiz ekibokatzen!\u201d, esaten didate, eta nire erantzuna: \u201cEzetz? 20.000 aldiz egin dut gauza bera eta ekibokatzen naiz oraindik!\u201d. Baina egia da hasierakoak ez zirela horrelakoak, askoz eskasagoak zirela."}, {"text_idx": "#000029", "text": "\u201cHainbat mezu jaso ohi ditut, gaztetxoek bidalitakoak: \u2018Kaixo, Olatz, asko miresten zaitut, jarraitzen zaitut... zer egin beharko nuke korrespontsal izateko?\u2019. Gauza bera esaten dut beti: \u2018Aurreztu, eta joan inor ez dagoen tokira\u2019. Garai batean, Errusiara. \u2018Beharbada, lehenengoan ez dizute albisterik erosiko, baina zuk segi\u2019. Ez da erraza, asko saiatzen dira freelance moduan lanean han eta hemen, eta gero eta zailagoa da\u201d."}, {"text_idx": "#000033", "text": "Interneteko bilatzaileak iraganeko kontua izango dira laster, eta aurrerantzean dena omen dakien orakuluari galdetuko diogu, adimen artifizialari, baita inguruan eta nazioartean gertatzen denaz informatzeko ere. Zer suposatuko du horrek eta zein rol jokatuko dute hedabideek... [+]"}, {"text_idx": "#000035", "text": "OHARRA: Aukera hau hautatuz gero hurrengo aldietan ez dizu galdetuko ze instantzia erabili nahi duzun."}]